A.Quliyev. Təşəkkür edirəm, cənab Sədr. Hörmətli həmkarlar, mən də istərdim ki, AŞPA-nın Türkiyəyə qarşı qəbul etdiyi bu haqsız və ədalətsiz qərarına münasibət bildirim. Biz hamımız bilirik ki, bu qərar hər hansı bir ciddi əsasa söykənmir və selektiv yanaşmanın açıq təzahürüdür. Ümumiyyətlə, biz hamımız nəyin şahidi olduq? 15 iyulda hərbi çevrilişə cəhddən sonra biz gördük ki, nə Avropa Şurasının rəhbərliyi, nə də Avropa İttifaqının rəhbərliyi Türkiyədə törədilmiş bu qanlı cinayətə qarşı adekvat addım atmadılar. Bu dövlət çevrilişinə olan cəhdi qınamadılar. 265 nəfər şəhid oldu, minlərlə adam yaralandı və ümumiyyətlə, hələ belə bir hadisə baş verməmişdi ki, hərbi çevrilişə cəhd ediləndə ölkənin parlamenti bombalansın. Bu rəzalətə Avropa Şurası, Avropa Parlamenti laqeyd yanaşdı.